recursal/SuperWikiNEXT-32B huggingface dataset:
**யாப்பிலக்கண நூல்கள்** என்பவை செய்யுள்களின் இலக்கணம் பற்றிக் கூறுகின்ற நூல்களாகும்.

தொல்காப்பியம்
-------------

தமிழ்ச் செய்யுள்களின் இலக்கணம் பற்றிய, இன்று கிடைக்கக்கூடிய நூல்களுள் காலத்தால் முந்தியது தொல்காப்பியமாகும். இது தோன்றிய காலம் ஐயத்துக்கு இடமின்றி நிறுவப்படவில்லை. எனினும் சுமார் 2500 ஆண்டுகளுக்கு முன் தோன்றியிருக்கக் கூடும் என்பது பல அறிஞர்களின் கருத்து. இந்நூலில் வரும் குறிப்புகள் மூலம் இந்நூலுக்கு முதல்நூலாக அகத்தியம் என்னும் நூல் இருந்திருப்பதாகத் தெரிய வருகின்றது. மூன்று அதிகாரங்களைக் கொண்ட இந்நூலின் மூன்றாவது அதிகாரமான பொருளதிகாரத்தின் ஒரு பகுதியாகவே யாப்பிலக்கணம் அமைகின்றது.

மறைந்துபோன நூல்கள்
------------------

தொல்காப்பியக் காலத்துக்குப் பின் தமிழ் இலக்கியம் பல மாற்றங்களுக்கு உட்பட்டிருக்கிறது. தமிழ் இலக்கிய வரலாற்றையும், பல்வேறு காலகட்டங்களில் எழுதப்பட்ட ஆக்கங்களையும் பார்க்கும்போது செய்யுள் இலக்கியத்திலும் பல மாற்றங்களை அவதானிக்க முடிகின்றது. சங்ககால இலக்கியச் செய்யுள் அமைப்புக்கும், சங்கம் மருவிய மற்றும் பிற்காலச் செய்யுள் அமைப்புகளுக்கும் இடையே பல வேறுபாடுகள் உள்ளதுடன் புதுமைகளும் புகுந்துள்ளன. இதனால் பல புலவர்கள் யாப்பிலக்கண நூல்கள் எழுதியுள்ளது வேறு ஆதாரங்கள் மூலம் தெரியவந்தாலும், இவற்றுள் பெரும்பான்மையானவை இன்று மறைந்து விட்டன.

### அவிநயனம்

இவற்றுள் அவிநயனார் என்பவர் எழுதிய அவிநயனம் என்ற நூலும் ஒன்றாகும். இந்த நூல் இப்பொழுது இல்லை. எனினும், யாப்பருங்கலக் காரிகை எனும் பிற்கால யாப்பிலக்கண நூலில் இதுபற்றிய குறிப்பு உள்ளது. இதுதவிர யாப்பருங்கல விருத்தியுரை, நன்னூல் விருத்தியுரை, நேமிநாத உரை, தக்கயாகப்பரணி உரை ஆகிய நூல்களிலும் இதுபற்றிய குறிப்புகள் உள்ளதுடன், அவற்றுட் சில நூல்கள் அவிநயனத்திலிருந்து மேற்கோள்கள் காட்டியுள்ளதாகவும் கூறப்படுகின்றது. (1) இந்நூலுக்கு உரையொன்றும் எழுதப்பட்டிருந்ததாகவும், அந் நூலை எழுதியவர் **தண்டலங்கிழவன்** இராச பவித்திரப் பல்லவதரையன் என்றும், மயிலைநாதர் என்பவர் குறிப்பிட்டுள்ளார்.

### பிற நூல்கள்

இது தவிர காக்கைப்பாடினியார், நத்ததத்தனார், பல்காயனார், பல்காப்பினார், மயேச்சுரனார் போன்ற புலவர்களும் யாப்பிலக்கண நூல்கள் எழுதியுள்ளதாகத் தெரியவருகிறது. இவையும் எதுவும் இன்று கிடைத்தில.

வழக்கிலுள்ள நூல்கள்
-------------------

தொல்காப்பியம் தவிர யாப்பிலக்கணம் கூறும் நூல்களில் இன்று கிடைக்கக் கூடியதாகவுள்ள நூல்கள், யாப்பருங்கலம், யாப்பருங்கலக் காரிகை என்பனவாகும். இவ்விரு நூல்களையும் எழுதியவர் அமிர்தசாகரர் என்பவராவார்.

உசாத்துணை நூல் குறிப்பு
-----------------------

* (1) ஆணல்ட் சதாசிவம்பிள்ளை, பாவலர் சரித்திர தீபகம் பகுதி-1, பதிப்பாசிரியர்: பொ. பூலோகசிங்கம், கொழும்புத் தமிழ்ச் சங்கம், 1975.

இவற்றையும் பார்க்கவும்
----------------------

* தமிழ் இலக்கணம்
* யாப்பிலக்கணம்
தோடர் பழங்குடியினர் மக்கள், மலைப் பிரதேசமான நீலகிரி மாவட்டத்தில் உள்ள அடர்ந்த வனப் பகுதிகளில் தங்களுக்கென பாரம்பரிய உடை, தனி கலாச்சாரத்துடன் குடில் அமைத்து நூற்றாண்டைக் கடந்து வாழ்ந்து வருபவர்கள். 

```
நீலகிரி மலைத் தொடரில் இயற்கை வளங்களைக் கொண்டு குடில் அமைத்து மந்து எனப்படும் சிறு,சிறு குக்கிராமங்களில் அடர்ந்த வனப்பகுதியில் வசித்து வருகிறார்கள்.  இவர்களின் குலத்தொழில்  விவசாயம் ஆகும். இவர்கள் எருமை மாடுகளை குல தெய்வமாக வணங்குகிறார்கள்.  இவர்கள் வசிக்கும் மந்து என்கிற சிற்றூர் பகுதிகளில்  நாவல் மரங்களை வளர்த்து இயற்கையான சூழலில்  வாழ்ந்து வருகிறார்கள்.
```

இவர்கள் ஆண்டு இறுதி அல்லது புத்தாண்டு முதல் வாரத்தில் வரக்கூடிய ஞாயிற்றுக்கிழமையில் தங்களது குல தெய்வம் கோவிலில் விவசாயம் செழிக்கவும், தாங்கள் வளர்க்கும் எருமைகள் விருத்தியடையவும் வன விலங்குகளிடமிருந்து காத்திடவும் 'மொர்டுவெர்த்' என்கிற பண்டிகையை கொண்டாடுகின்றனர். 

'மொர்டுவெர்த்' என்பது அவர்கள் பாஷையில்[*தெளிவுபடுத்துக*] 'பெரிய கோவில்' என்பது பொருளாகும். நீலகிரி மலைப்பகுதியில் வசிக்கும் தோடர் இன மக்கள் அனைவருக்கும் இது பொதுவான கோவில் என்பதால் இந்த கோவிலே அவர்களது பெரிய கோவிலாக விளங்குகிறது. அந்த பெரிய கோவிலில் கொண்டாடப்படும் திருவிழாவே 'மொர்டுவெர்த்' எனப்படுகிறது.

```
உதகை அருகே உள்ள முத்தநாடு என்கிற மந்தில் தான் தோடர் இன மக்களின் குல தெய்வ கோவில் உள்ளது. உதகை பகுதிகளில் உள்ள அனைத்து மந்துகளில் இருந்தும் நூற்றுக்கணக்கான தோடர்கள் இந்த குலதெய்வ கோவிலில் கூடுவார்கள். பிறந்த ஆண் குழந்தை முதல் வயது முதிர்ந்த ஆண்கள் அதேபோல அனைத்துப்பெண்களும்  இந்த பண்டிகையை கொண்டாடுவார்கள். தோடர் இனத்தில் யாரும் குலதெய்வ கோவிலுக்குள் நுழைய முடியாது. கோவிலுக்கென்று அவர்கள் இனத்திலேயே நியமிக்கப்பட்ட பூசாரி மட்டுமே கோவிலுக்குள் நுழைய முடியும். கோவிலுக்கு வெளியே இருந்துதான் அவர்களின் குலதெய்வத்தை வணங்கவேண்டும். திருவிழாவில் பங்கேற்கும் ஆண்கள் மற்றும் பெண்கள்  தங்களது பாரம்பரிய உடையணிந்து பங்கேற்பது வழக்கம்.
```

அவ்வாறு பங்கேற்கும் ஆண்கள் மற்றும் பெண்கள் தங்களது பாரம்பரிய பாடலுடன் நடனமாடி சிறப்பு வழிபாடு நடத்துகின்றனர். தோடர் பழங்குடியின இளைஞர்கள் தங்களது பலத்தை காண்பிக்க வட்டக் கல்லைத் தூக்கி தங்களது பலத்தை நிரூபிப்பார்கள். அந்த பாரம்பர்ய பழக்கம் இன்று வரை தொடர்கிறது.

ஆண்டுக்கு ஒருமுறை நடக்கும் இந்த பாரம்பரிய திருவிழாவை காண ஏராளமான மக்களும். உதகைக்கு சுற்றுலா வரும் பயணிகளும் ஆர்வத்துடன் கூடி கண்டுகளிப்பார்கள்.
**இந்திய அரசாங்கத்தின் முதன்மை செயலாளர்** என்பது இந்திய மாநில அரசில் ஒரு பதவி மற்றும் பணியடுக்கு. இப்பதவியில் அமர்பவர்கள் பொதுவாக இந்திய ஆட்சிப்பணித்துறை அதிகாரியாகவோ அல்லது மூத்த அரசு அதிகாரியாகவோ இருப்பர். முதன்மை செயலாளர் பதவியில் இருக்கும் அதிகாரிகள் மாநில அரசில் பல்வேறு துறைகளின் தலைமை நிர்வாகியாக இருப்பார்கள். இப்பதவி மத்திய அரசின் கூடுதல் செயலாளர் பதவிக்கு இணையானது. இவர்கள் இந்திய (மத்திய) அரசின் இணைச் செயலாளர்களாக நியமிக்கப்படுவதும் உண்டு.

பதவி
----

### மாநில அரசின் முதன்மை செயலாளர்

மாநில அரசில் முதன்மை செயலாளர் பதவி செயலாளர் பதவிக்கு ஒரு படி மேலாகவும் இணை மற்றும் தலைமைச் செயலாளர் பதவிகளுக்கு ஒரு படி கீழாகவும் பொருத்தப்பட்டுள்ளது. முதன்மை செயலாளர்கள் நியமிக்கப்பட்ட துறையின் தலைமை நிர்வாக அதிகாரியாகப் பணியாற்றுவர்.

### பிரதம மந்திரியின் முதன்மை செயலாளர்

பிரதமரின் முதன்மை செயலாளர் என்னும் பதவி, திருமதி இந்திரா காந்தியின் பதவிக்காலத்தின் உருவாக்கப்பட்டது. முதன்மை செயலாளர் பிரதமர் அலுவலகத்தின் தலைவராவார். இப்பதவி அமைச்சரவை செயலாளர் அல்லது மத்திய அரசின் முதன்மை செயலாளர் பதவிக்கு இணையான பதவியாகும். இப்பதவிக்கு இணையான மற்றொரு பதவியாக இணை முதன்மை செயலாளரும் ஒரு சில பிரதர்களால் நியமிக்கப்படுவதுண்டு.

நீதிமன்றம்
----------

ஜம்மு காஷ்மீர் உயர்நீதமன்றத்தில் தலைமை நீதிபதியின் முதன்மை செயலாளர் என்னும் தனித்துவமான பதவி உள்ளது. இப்பதவி மாவட்ட அல்லது அமர்வு நீதிபதி பதவிக்கு இணையானது. இவர் தனது கட்டுப்பாட்டுக்குள் உள்ள நீதித்துறையின் பணியாளர் நியமனம், பதவி உயர்வு, பணியிட மாற்றம் மற்றும் விடுப்பு தொடர்பான பணிகளை கவனிப்பார். அவர் பொது நல வழக்கு மன்றத்தின் செயலாளரும் ஆவார். தலைமை நீதிபதியின் செயலகத்தின் தலைமை அதிகாரியாகவும் முதன்மை செயலாளரே அமர்த்தப்படுவார்.

இதனையும் காண்க
--------------

* இந்தியப் பிரதமரின் முதன்மைச் செயளாளர்

வெளியிணைப்புக்கள்
-----------------

* பிரதம மந்திரியின் அலுவலர்கள் .

1. ↑  மேத்தா, தால்பாத் சிங் (1968). *இந்திய பொதுத் தொடர்பு கையேடு*. புதுடெல்லி: அல்லைடு பதிப்பகம். பக். 135. பன்னாட்டுத் தரப்புத்தக எண்:978-8170233343.
2. ↑  "நிருபேந்திர மிஸ்ரா - செயலர் ஆவணம்". *Department of Personnel and Training, இந்திய அரசு*. செப்டம்பர் 25, 2020 அன்று மூலம் பரணிடப்பட்டது. August 8, 2018 அன்று பார்க்கப்பட்டது.
3. ↑  "முனைவர் ப்ரமோத் குமார் மிஸ்ரா - செயலர் ஆவணம்". *Department of Personnel and Training, இந்திய அரசு*. செப்டம்பர் 25, 2020 அன்று மூலதளத்திலிருந்து பரணிடப்பட்டது எடுக்கப்பட்டது. August 14, 2017 அன்று பார்க்கப்பட்டது.
**தொலைக்காட்சி சிறப்பு நிகழ்ச்சி** (Television special show) என்பது பண்டிகை நாட்களில் அல்லது ஒரு குறிப்பிட்ட நேர இடத்திற்கு திட்டமிடப்பட்ட ஒரு அத்தியாயத்தில் ஒளிபரப்பப்படும் தொலைக்காட்சி நிகழ்ச்சியாகும். 

தமிழ்த் தொலைக்காட்சியில் பெரும்பாலான சிறப்பு நிகழ்ச்சிகள் பொங்கல், தீபாவளி, தமிழ்ப் புத்தாண்டு, காந்தி ஜெயந்தி, ஆங்கில புத்தாண்டு, நத்தார் போன்ற பண்டிகை நாட்களில் தான் ஒளிபரப்படுகின்றது. இந்த நாட்களில் சிறப்பு பட்டிமன்றம், புதிய திரைப்படம், நடிகர்ளுடன் கலந்துரையாடல், புதிய திரைப்படங்களின் இசை வெளியிட்டு விழா மற்றும் விருது விழா போன்றவை சிறப்பு நிகழ்ச்சிகளாக ஒளிபரப்பு செய்து வருகின்றது. இவ்வாறான சிறப்பு நிகழ்ச்சிகள் இலக்கு அளவீட்டு புள்ளிகளை பெறுவதில் பெரிய கவனம் செலுத்தி வருகின்றது. இதன் காரணமாக 2020 ஆம் ஆண்டு முதல் சன் தொலைக்காட்சி, விஜய் தொலைக்காட்சி, ஜீ தமிழ் போன்ற தொலைக்காட்சிகள் ஒரு மணி நேர சிறப்பு தொடர்கள் ஒளிபரப்பு செய்து வருகிறது.

விஜய் தொலைக்காட்சி, ஜீ தமிழ் போன்ற தொலைக்காட்சிகள் வார நாட்களில் சின்னத்திரை நட்சத்திரங்களின் சிறப்பு விளையாட்டு போட்டி நிகழ்ச்சி அல்லது ஒளிபரப்பாகும் தொடரின் வெற்றி விழா போன்றவை ஒளிபரப்பு செய்வது உண்டு. உதாரணமாக: நாம் இருவர் நமக்கு இருவர் தொடரின் 500வது வெற்றி கொண்டாட்டம்.

மேற்கோள்கள்
-----------

1. ↑  "Pongal 2020 Special: Bigil, Asuran, Petta & Other Tamil Movies To Premiere On TV". www.filmibeat.com.
2. ↑  "Colors Tamil brings Diwali special programmes". www.filmibeat.com.
3. ↑  "வரும் ஞாயிறு சித்தி 2 ஸ்பெஷல் டைம்!". tamil.oneindia.com.
4. ↑  "Naam Iruvar Namakku Iruvar crosses 500 episodes; team celebrate the achievement". timesofindia.indiatimes.com.
**சர் வில்லியம் உலோவர்** *(Sir William Lower)* (1570 – 12 ஏப்பிரல் 1615) ஓர் ஆங்கிலேய வானியலாளரும் பாராளுமன்ற உறுப்பினரும் ஆவார். இவர் தொடக்கநிலைத் தொலைநோக்கிக் காலத்தைச் சேர்ந்தவர் ஆவார்.

இவர் கார்ன்வாலில் பிறந்தார். இவர் ஆக்சுபோர்டு எக்சீட்டர் கல்லூரியில் படித்து முடித்ததும் திருமணம் செய்து கொண்டு தென்மேற்கு வேல்சில் வாழ்க்கையில் ஈடுபட்டார். இவர்1607 இல் ஏலி வால்வெள்ளியைக் கண்ணுற்று, கவனமாகப் பல அளவைகளை எடுத்துள்ளார் இவர் அந்த வால்வெள்ளி வளிமண்டல நிகழ்வைப் போல நேர்க்கோட்டில் இயங்காமல் வளைந்த வழித்தடத்தைப் பின்பற்றுவதைப் பற்றி தாமசு ஆரியத்துக்கு எழுதியுள்ளார்.. இதன் வட்டணை கெப்ளர் விதிகளைப் பின்பற்றுவதையும் கண்டுள்ளார்.

இவர் ஆரியத் தந்த தொலைநோக்கிவழியாக பல நிலா நோக்கீடுகளை எடுத்தார். இவர் நிலாவின் மேற்பரப்பு ஒழுங்கற்று இருப்பதைக் குறிப்பிட்டார். முதிர்வற்ற தன் சமையல்காரான் "போன வரம் சுட்ட தோசையைப் போல்" உள்ளது எனவும் நிலாத் தரையை உருவ்கித்துள்ளார் "இதையொத்த நோக்கீடுகளைச் சில வாரங்களுக்குப் பிறகு கலீலியோ வெளியிட்டார்.

இவர் 1601 இல் போதுமின் பாராளுமன்றத் தொகுதியில் தேர்ந்தெடுக்கப்பட்டார். பிறகு, 1604 முதல் 1611 வரை இலாசுட்டுவிதியேல் தொகுதியில் இருந்து தேர்வு செய்யப்பட்டுள்ளார். இவர் 1603 இல் மாவீரர் பட்டம் பெற்றார்.

இவர் தாமசு பெரோத், நார்த்தம்பர்லாந்து அரசி தோரத்தி பெர்சி ஆகியவர்களுக்கு மகளாகிய பெனெலோப்பு பெரோத்தை மணந்தார். இவர் பெனெலோப்பு வழி மூன்று ஆண்மக்களையும் ஒரு பெண்மகவையும் பெற்றார். உலோவர் இறப்புக்குப் பின்னர், பெரோத் அனப்பட்ட பெனெலோப்பு இரண்டாவதாக, இராபெர்ட்டு நாவுன்ட்டனை மணந்து அவர்வழி ஒரு மகளைப் பெற்றெடுத்தார். அந்த மகள் ஐந்தாம் பெம்பிரோக் கோமான் பிலிப் எர்பெர்ட்டை மணந்தார்..

குறிப்புகள்
-----------

1. ↑  Jones, Bryn. "Sir William Lower". 5 மார்ச் 2012 அன்று மூலம் பரணிடப்பட்டது. 13 August 2012 அன்று பார்க்கப்பட்டது.
2. ↑  Alumni Oxoniensis 1500-1714 "Lower, (Sir) William, of Cornwall, gen. fil. EXETER COLL. matric. 10 June 1586, aged 16; of Treventy, co. Carmarthen, astronomer; student of Middle Temple 1589 (as son and heir of Thomas, of Winnow, Cornwall, esq.); knighted at Theobalds 11 May 1603; M.P. Bodmin 1601, Lostwithiel 1604-11; died 12 April 1615; brother of Alexander and Nicholas; father of Thomas 1643."
3. ↑  Lower, Sir William (c.1570-1615), of St. Winnow, Cornwall and Trefenti (Tra'Venti), Llanfihangel Abercowin, Carmarthenshire, History of Parliament Retrieved 19 August 2013.
4. ↑  Trefenty, Dyfed Archaeological Trust Retrieved 19 August 2013.
5. ↑  Roche 2004.

மேற்கோள்கள்
-----------

* Roche, J.J. (2004). "Lower, Sir William (c.1570–1615)". *Oxford Dictionary of National Biography* (online).  Oxford University Press. DOI:10.1093/ref:odnb/39195.  (Subscription or UK public library membership required.)
பஞ்சாப் மாநிலத்தின் மாவட்டங்கள்
**பட்டியாலா மாவட்டம்** (Patiala district) வடமேற்கு இந்தியாவின் பஞ்சாப் மாநிலத்தின் 22 மாவட்டங்களில் ஒன்றாகும். இம்மாவட்டத் தலைமையிட நகரம் பட்டியாலா ஆகும். இம்மாவட்டம் பஞ்சாப் மாநிலத்தின் தென்கிழக்கு பகுதியில் அமைந்துள்ளது.

அமைவிடம்
--------

இம்மாவட்டத்தின் வடக்கில் பதேகாட் சாகிப் மாவட்டம், ரூப்நகர் மாவட்டம் மற்றும் மொகாலி மாவட்டங்களும், மேற்கில் சங்கரூர் மாவட்டம், வடகிழக்கில் அரியானா மாநிலத்தின் அம்பாலா மாவட்டம் மற்றும் பஞ்சகுலா மாவட்டங்களும், கிழக்கில் அரியானா மாநிலத்தின் குருச்சேத்திர மாவட்டம், தென்மேற்கில் அரியானாவின் கைத்தல் மாவட்டம் எல்லைகளாக உள்ளது.

மாவட்ட நிர்வாகம்
----------------

இம்மாவட்டம் பட்டியாலா, ராஜ்புரா, நாபா, சமானா, பட்டரன் என ஐந்து வருவாய் வட்டங்களும்; பட்டியாலா, ராஜ்புரா, நாபால் பட்டரன் மற்றும் சமனா என ஒன்பது ஊராட்சி ஒன்றியங்களையும் கொண்டுள்ளது.

பொருளாதாரம்
-----------

இம்மாவட்டம் வெட்டும் கருவிகளும், மின் கம்பி வயர்களும், மிதி வண்டிகளையும், வேளாண் கருவிகளையும், பூச்சி மருந்துகளையும் உற்பத்தி செய்யும் தொழிற்சாலைகளைக் கொண்டுள்ளது. மேலும் சிறு, குறு, நடுத்தர தொழிற்சாலைகளைக் கொண்டுள்ளது.

கோதுமை, நெல் மற்றும் கரும்பு இம்மாவட்டத்தின் முக்கிய விளைபொருட்களாகும்.

மக்கள் தொகையியல்
----------------

2011 ஆம் ஆண்டு இந்திய மக்கள் தொகை கணக்கெடுப்பின் படி இம்மாவட்டத்தின் மொத்த மக்கள் தொகை 1,895,686 ஆக உள்ளது. கிராமப்புறங்களில் 59.74% மக்களும்; நகரப்புறங்களில் மக்களும் 40.26% வாழ்கின்றனர். கடந்த பத்தாண்டுகளில் (2001-2011) மக்கள் தொகை வளர்ச்சி விகிதம் 19.62% ஆக உயர்ந்துள்ளது. மக்கள் தொகையில் 1,002,522 ஆண்களும் மற்றும் 893,164 பெண்களும் உள்ளனர். ஆயிரம் ஆண்களுக்கு 891 பெண்கள் என்ற விகிதத்தில் பாலின விகிதம் உள்ளது. 3,325 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை அடர்த்தி ஒரு சதுர கிலோ மீட்டர் பரப்பளவில் 570 மக்கள் வீதம் வாழ்கின்றனர். இம்மாவட்டத்தின் சராசரி படிப்பறிவு 75.28% ஆகவும், ஆண்களின் படிப்பறிவு 80.20% ஆகவும், பெண்களின் படிப்பறிவு 69.80% ஆகவும் உள்ளது. ஆறு வயதிற்குட்பட்ட குழந்தைகளின் எண்ணிக்கை 212,892 ஆக உள்ளது. 

### சமயம்

இம்மாவட்டத்தில் சீக்கிய சமய மக்கள் தொகை 1,059,944 (55.91 %) ஆகவும், இந்து சமயத்தவரின் மக்கள் தொகை 783,306 (41.32 %) ஆகவும்,  இசுலாமிய சமய மக்கள் தொகை 40,043 (2.11 %) ஆகவும், கிறித்தவ, பௌத்த, சமண சமய மக்கள் தொகை மிகக் குறைவாக உள்ளது.

### மொழிகள்

பஞ்சாப் மாநிலத்தின் ஆட்சி மொழியான பஞ்சாபி மொழியுடன், இந்தி, உருது மற்றும் வட்டார மொழிகளும் இம்மாவட்டத்தில் பேசப்படுகிறது.
வடமேற்கு இந்தியாவின் பஞ்சாப் மாநிலத்தின் 22 மாவட்டங்களில் ஒன்றாகும். இம்மாவட்டத் தலைமையிட நகரம் ஆகும்.

மேற்கோள்கள்
-----------

1. ↑  Patiala District : Census 2011 data

வெளி இணைப்புகள்
---------------

* "Patiala". *பிரித்தானிக்கா கலைக்களஞ்சியம்* (11th). (1911).

| * பா
* உ
* தொ
பட்டியாலா மாவட்டம்-இற்கு அண்மையில் உள்ள இடங்கள் |
| --- |
| 

|  |  |  |
| --- | --- | --- |
|  | பதேகாட் சாகிப் மாவட்டம் | மொகாலி மாவட்டம் மற்றும் அரியானாவின் பஞ்சகுலா மாவட்டம் |
|  |  |  |
| சங்கரூர் மாவட்டம் | **பட்டியாலா மாவட்டம்** | அம்பாலா மாவட்டம், அரியானா |
|  |  |  |
| ஜிந்து மாவட்டம், அரியானா | கைத்தல் மாவட்டம், அரியானா | குருச்சேத்திர மாவட்டம், அரியானா |

 |
ஆதிசங்கரருடன், சீடர்கள் பத்மபாதர், சுரேஷ்வரர், அஸ்தாமலகர் மற்றும் தோடகர்
**தோடகர்** அல்லது **தோடகாச்சாரியார்** (Totakacharya) (IAST *Toṭakācārya*) கி. பி. எட்டாம் நூற்றாண்டில் வாழ்ந்த அத்வைத வேதாந்தி. இவரது இயற்பெயர் **ஆனந்தகிரி**. ஆதிசங்கரரைத் தனது குருவாகக் கொண்டவர். இந்தியாவின் வடக்கில் இமயமலையில் பத்ரிநாத் அருகே அதர்வண வேதத்திற்குரிய ஜோஷி மடத்தை நிறுவி அதன் முதல் மடாதியாக விளங்கியவர். இவர் தனது குரு, ஆதிசங்கரரின் பெருமைகள் குறித்து எட்டு சுலோகங்களில் பாடிய **தோடகாஷ்டகம்** எனும் நூல் சிறப்பு பெற்றது.

ஆதிசங்கரருடன் சந்திப்பு
-----------------------

சங்கர விஜயம் எனும் நூலின்படி, ஒரு முறை ஆதிசங்கரர் சிருங்கேரியில் தங்கியிருந்த போது கிரி என்ற **ஆனந்தகிரி** என்ற சிறுவனை சந்தித்தார். அச்சிறுவனின் பலன் நோக்காத கடும் உழைப்பை அறிந்து, ஆனந்தகிரியைத் தனது சீடனாக ஏற்றார். ஆனந்தகிரி தனது குரு ஆதிசங்கரர் மீது அதிக பக்தி கொண்ட சீடர். கால நேரம் பாராது சங்கரருக்குத் தேவையான பணிவிடைகள் செய்ததால் சங்கரரின் பிரியமான சீடரானார். ஒரு முறை சங்கரர் தனது சீடர்களுக்கு அத்வைத வேதாந்த பாடங்களை உபதேசிக்க காலதாமதம் ஆவதைக் கண்ட மற்ற சீடர்கள், காலதாமதத்திற்குக் காரணம் கேட்க, துணிகளைத் துவைத்துக் கொண்டிருக்கும் ஆனந்தகிரி வந்த பிறகு வகுப்பைத் துவக்கலாம் என்றார்.

ஆனந்தகிரி பின்னர் *தோடக* எனும் சமஸ்கிருத செய்யுள் அமைப்பில் ஆதிசங்கரரின் வேதாந்த அறிவுத் திறன் குறித்து எட்டு பாடல்கள் பாடினார். அது முதல் ஆனந்தகிரி, *தோடகாச்சாரி* என்று அழைக்கப்பட்டார்.

இதனையும் காண்க
--------------

* ஜோஷி மடம்

மேற்கோள்கள்
-----------

* சிருங்கேரி மடாதிபதி வித்யாரண்யர் எழுதிய, சங்கர திக்விஜயம், வெளியீடு இராமகிருஷ்ண மடம்,Sankara-Digvijaya, translated by Swami Tapasyananda, Sri Ramakrishna Math, 2002, ISBN 81-7120-434-1. Purchase online www.sriramakrishnamath.org பரணிடப்பட்டது 2006-06-25 at the வந்தவழி இயந்திரம்

  

  


| * பா
* உ
* தொ
சங்கர மடங்கள் |
| --- |
| 
* துவாரகை மடம்
* கோவர்தன மடம்
* ஜோஷி மடம்
* சிருங்கேரி சாரதா மடம்

 |  |
**பிரசாந்த் ஐயங்கார்** (*Prashanth Iyengar*) ( பிறப்பு: சனவரி 12, 1973) இந்தியாவைச் சேர்ந்த பாரம்பரியக் கருநாடக இசைக்கலைஞரும், வீணை இசைக்கலைஞருமாவார். மேலும் இவர், ஒரு கலைஞராகவும், இசையமைப்பாளரும், ஆசிரியருமாவார். அனைத்து '72 மேளகர்த்தா இராகங்களிலும் வர்ணங்களை இயற்றிய கர்நாடகாவின் முதல் இசையமைப்பாளராவார்.  2011 ஆம் ஆண்டில் ஸ்ரீரங்கப்பட்டணத்தின் கோவிலில் 24 மணி நேரம் தனது மராத்தான் வீணை இசை நிகழ்ச்சிக்காக லிம்கா சாதனைகள் புத்தகத்தில் இடம் பெற்றுள்ளார்.

சொந்த வாழ்க்கை
--------------

பிரசாந்தின் தாய் வித்வான் பத்மாசினி நரசிம்மாச்சார் இவருடைய முதல் வீணை குருவாக இருந்தார்.  ஏழு வயதிலேயே, "எந்தரோ மகானுபாவாலு" போன்ற கீர்த்தனைகளை இவர் வாசித்தர்.  பின்னர் வித்வான் ஆர்.கே.சூர்யநாராயணன் என்பவரின் கீழ் பயிற்சி மேற்கொண்டார். இவர், மருந்தகத்தில் இளங்கலை பட்டமும், கணினிப் பொறியியலில் சான்றிதழ் பட்டமும் பெற்றவர்.

தொழில்
------

கர்நாடக அரசின் பாடப்புத்தகங்கள் இயக்குநரகத்தில் இசைத் துறையின் பொறுப்பாளராக சில காலம் பணியாற்றி வந்த இவர், முழுநேர இசைக்கலைஞராக மாறினார்.

சாதனை
-----

2011ஆம் ஆண்டில் ஸ்ரீரங்கப்பட்டணதிலுள்ள கோவிலில் 24 மணி நேரம் நீடித்த மராத்தான் வீணை இசை நிகழ்ச்சியை நடத்தியதற்காக இவர் லிம்கா தேசிய சாதனையைப் படைத்துள்ளார்.. இந்நிகழ்ச்சியில் இவருடன் இரவிசங்கர் சர்மா ( மிருதங்கம் ), கே. எஸ். கிருஷ்ணபிரசாத் ( கடம் ), டி. வி.பிரசன்ன குமார் ( கஞ்சிரா, மோர்சிங் )  ஆகியோரும் உடன் இருந்தனர்.

### பணிகள்

இவர், 90 வர்ணங்களை இயற்றியுள்ளார், அதில் 72 மேளகர்த்தா இராகங்களில் அடங்கும். அனைத்து 72 மேளகர்த்தா இராகங்களிலும் வர்ணங்களை இயற்றிய கர்நாடகாவின் முதல் இசையமைப்பாளராகவும், பாலமுரளிகிருஷ்ணாவுக்குப் பிறகு இரண்டாவது இளையவராகவும் அறியப்படுகிறார்.  இவர், மேலும் 20 கிருதிகள், 10 தேவரநாமங்கள் மற்றும் ஐந்து தில்லானாக்களையும் இயற்றியுள்ளார்.  மாணவர்களுக்கு வீணையைக் கற்பிப்பதற்காக ஸ்ரீ இராமா நிகழ்த்து கலை மையம் என்ற ஒரு பள்ளியைத் தொடங்கி நடத்தி வருகிறார்.

மேற்கோள்கள்
-----------

1. 1 2 3 4 5  Govind, Ranjani (17 April 2014). "The food of life". *The Hindu*.
2. 1 2 3  R, Anusha (20 April 2010). "24-hour veena marathon to enter Limca Records".
3. ↑  "Thyagaraja Festival from Today". The New Indian Express. Kochi. 18 February 2014. Archived from the original on 4 மார்ச் 2016.. பார்த்த நாள்: 23 March 2015.
4. 1 2  "Madokaram Prashanth Iyengar". 8 ஏப்ரல் 2015 அன்று மூலம் பரணிடப்பட்டது. 23 March 2015 அன்று பார்க்கப்பட்டது.
5. ↑  "Marathon veena concert on April 21". *Deccan Herald* (Bangalore). 13 April 2010.. பார்த்த நாள்: 23 March 2015.
6. ↑  "Marathon veena concert on April 21". *Deccan Herald* (Bangalore). 13 April 2010.. பார்த்த நாள்: 23 March 2015.
தோக்தமிசு தலைமையிலான தங்க நாடோடிக் கூட்டம் மற்றும் அதன் கிப்சாக் போர்வீரர்களை அமீர் தைமூர் தோற்கடித்தல்
**தோக்தமிசு-தைமூர் போர்** என்பது 1386 ஆம் ஆண்டு முதல் 1395 ஆம் ஆண்டுவரை தங்க நாடோடிக் கூட்டத்தின் கானாகிய தோக்தமிசு மற்றும் தைமூரிய பேரரசை தோற்றுவித்த போர் பிரபு மற்றும் படையெடுப்பாளரான தைமூர் ஆகிய இருவருக்கும் இடையே நடைபெற்ற போர் ஆகும். இப்போர் காக்கேசிய மலைகள், துருக்கிஸ்தான் மற்றும் கிழக்கு ஐரோப்பாவின் பகுதிகளில் நடைபெற்றது. ஆரம்பகால உருசிய சமஸ்தானங்களின் மீதான மங்கோலிய சக்தி வீழ்ச்சி அடைவதில், இரு மங்கோலிய ஆட்சியாளர்களுக்கு இடையே நடைபெற்ற இந்த யுத்தமானது முக்கிய பங்கு வகித்தது,

விளைவுகள்
---------

தெரெக் ஆற்று யுத்தத்தில் மோசமான தோல்வியை சந்தித்த தோக்தமிசு பதவியிலிருந்து விலக்கப்பட்டார். எடிகு பதவிக்கு வந்தார். உக்ரைனிய புல்வெளிக்கு தோக்தமிசு தப்பியோடினார். லித்துவேனியாவின் பெரிய டியூக்கான வைடவுடசிடம் உதவி கோரினார். 1399 ஆம் ஆண்டு இருவரின் இணைந்த படைகளை போர்க்களத்தில் தைமூரின் 2 தளபதிகளான கான் தெமுர் குத்லுக் மற்றும் எடிகு ஆகியோர் நொறுக்கி வெற்றி பெற்றனர். 1406 ஆம் ஆண்டின் போது எடிகுவின் ஆட்களால் சைபீரியாவில் தோக்தமிசு கொல்லப்பட்டார். பதிலுக்கு 13 வருடங்களுக்குப் பிறகு தோக்தமிசின் மகன்களில் ஒருவர் எடிகுவை கொன்றார். தங்க நாடோடிக் கூட்டமானது இந்தப் போரில் இருந்து மீளவில்லை. பதினைந்தாம் நூற்றாண்டின் நடுப்பகுதியில் அது சிறிய கானரசுகளாக சிதறுண்டது. அக்கானரசுகள்: கசன் கானரசு, நோகை நாடோடிக் கூட்டம், காசிம் கானரசு, கிரிமிய கானரசு மற்றும் அஸ்ட்ரகான் கானரசு. இவ்வாறாக உருசியாவில் இருந்த தாதர்-மங்கோலிய சக்தியானது பலவீனப்படுத்தப்பட்டது. குருதி தேய்ந்த மங்கோலிய படையெடுப்பை நினைவுபடுத்தும் சொற்களான உருசியா மீதான 'தாதர் நுகத்தடி' ஆனது உக்ரா ஆற்றில் பெரிய நிலைப்பாடு மூலம் தீர்க்கமாக அதிர வைக்கப்பட்டது. தங்க நாடோடிக் கூட்டத்தின் எஞ்சியவை 1502 ஆம் ஆண்டு கிரிமிய கானரசால் அழிக்கப்பட்டன. தங்க நாடோடிக் கூட்டம் வீழ்ந்த பிறகு தோன்றிய கானரசுகள் 1550கள் முதல் ஆரம்பகால 17ஆம் நூற்றாண்டு வரை மஸ்கோவிய உருசியாவால் அதனுடன் இணைத்துக் கொள்ளப்பட்டன. உதுமானியப் பாதுகாப்பின் கீழ் 1783 ஆம் ஆண்டுவரை விரும்பிய கிரிமிய கானரசானது எஞ்சியிருந்தது. கசக் கானரசானது பத்தொன்பதாம் நூற்றாண்டின் நடுப்பகுதி வரை எஞ்சியிருந்தது. புகாரா கானரசு மற்றும் கிவா ஆகியவையும் பத்தொன்பதாம் நூற்றாண்டின் பிற்பகுதி வரை எஞ்சியிருந்தன.

உசாத்துணை
---------

ஆதாரங்கள்
---------

* Bernardini, Michele (2017). "Tīmūr and the 'Frankish' Powers". in Norman Housley. *The Crusade in the Fifteenth Century*. Routledge. பக். 109–119. .
* வார்ப்புரு:TES
* Marozzi, Justin (2004). *Tamerlane Sword of Islam, Conqueror of the World*. HarperCollins. பன்னாட்டுத் தரப்புத்தக எண்:0-00-711611-X.
* Hookham, Hilda (1962). *Tamburlaine the Conqueror*. Hodder and Stoughton.
நோக் சிற்பம், சுடுமண், லூவர்
**பெண் சிலை**  
48 சமீ உயரமானது  
வயது: 900 முதல் 1,500 ஆண்டுகள்
**நோக் பண்பாடு**, கிமு 1000 அளவில் வடக்கு நைசீரியாவில் தோற்றம்பெற்று, என்னவென்று தெரியாத சூழ்நிலைகளில் கிபி 300 அளவில் அழிந்துவிட்டது. இது, அவுசா, குவாரி, பிரோம், கனூரி, நூப்பே, யூக்குன் ஆகிய மக்களைக் கிளையினராகக் கொண்ட ஒரு முந்திய பண்பாட்டில் இருந்து உருவாகியதாகக் கருதப்படுகிறது. "நோக்" இற்கு வடமேற்கில் அமைந்துள்ள குவாத்தார்கவாசி அல்லது சோக்கோத்தோ என்னும் பண்பாடு நோக் பண்பாட்டைப் போன்றது அல்லது அதன் மூதாதையாக இருக்கலாம் என்ற கருத்தும் உண்டு. 

நோக் பண்பாட்டின் சமூக முறைமை மிகவும் முன்னேற்றம் அடைந்திருந்தது என்கின்றனர். இப்பண்பாடு, ஆப்பிரிக்காவில் பெரிய சுடுமண் சிற்பங்களை உருவாக்கிய மிகப்பழைய பண்பாடுகளுள் ஒன்றாகும். மின்னியாப்பொலிசு கலை நிறுவனத்தில் உள்ள நோக் பிரமுகரின் படிமம் இப்பண்பாட்டின் நேர்த்திக்குச் சான்றாக உள்ளது.

கருவிகள் செய்வதற்காக இரும்பை உருக்குதல், காய்ச்சியடித்தல் போன்ற பயன்பாடுகள் நோக் பண்பாட்டில் குறைந்தது கிமு 550 அளவில் அல்லது அதற்கு முன்னர் தோன்றியது. கிறித்தோபர் ஏரட் என்பவரின் கருத்துப்படி, இரும்பை உருக்கும் முறை கிமு 1000க்கு முன்னரே இப்பகுதியில் தனியாக இங்கேயே கண்டுபிடிக்கப்பட்டது.

மேற்கோள்கள்
-----------

1. ↑  Jared Diamond, 'Guns, Germs, and Steel: The Fates of Human Societies' (1997) Chapter 19
2. ↑  Duncan E. Miller and N.J. Van Der Merwe, 'Early Metal Working in Sub Saharan Africa' *Journal of African History* 35 (1994) 1-36
3. ↑  Minze Stuiver and N.J. Van Der Merwe, 'Radiocarbon Chronology of the Iron Age in Sub-Saharan Africa' *Current Anthropology* 1968. Tylecote 1975 (see below)
**பிரசெண்டேசன் கான்வெண்ட்** எனப்படும் **பிரசெண்டேசன் மகளிர் உயர் நிலைப்பள்ளி** (Presentation Convent, Kodaikanal), என்பது இந்தியாவின் தமிழ்நாட்டின், திண்டுக்கல் மாவட்டத்திலுள்ள, கொடைக்கானலில் அமைந்துள்ள ஒரு பள்ளி ஆகும்.

வரலாறு
------

சென்னைப் பிரசெண்டேசன் திருச்சபையைச் சார்ந்த சேவியர் தாயார் (Rev. Mother Xavier) 1915-ஆம் ஆண்டு கொடைகானலில் ஒரு பள்ளியை நிறுவுவதற்கு ஏற்ற இடத்தைத் தேடினார். கிளென் அருவிக்கு அருகில் அமைந்திருந்த ஒரு மலையுச்சியில் பள்ளியை நிறுவ ஏற்ற இடமாக கண்டார். அதன்படி கி. பி. 1916-ஆம் ஆண்டு ஏப்ரல் திங்களில் பிரசெண்டேசன் திருச்சபையைச் சார்ந்த கன்னியர்கள், 'ஹில் சைட்' என்ற அந்த இடத்தில் 17 மாணவியர்களைக் கொண்டு இப்பள்ளி துவக்கப்பட்டது. 1916-ஆம் ஆண்டு சூன் திங்கள் 16-ஆம் நாள் தற்போதுள்ள பள்ளிக் கட்டிடத்திற்குக் அடிக்கல் நடத்தப்பட்டது. கட்டிட வேலை முடிந்ததும் கி. பி. 1917-ஆம் ஆண்டு பெப்ருவரித் திங்களில், பள்ளி புதிய கட்டிடத்திற்கு மாற்றப்பட்டது. பள்ளியில் ஒரு கிருத்தவக் கோவிலும் அமைக்கப்பட்டது. அக்கோவில் காலையில் வழிபாட்டுக்குரிய இடமாகவும், மாலையில் பள்ளியாகவும் பயன்படுத்தப்பட்டது. கி. பி. 1916-ஆம் ஆண்டு நடுநிலைப்பள்ளியாகத் துவங்கிய இது கி. பி. 1919-ஆம் ஆண்டு உயர் நிலைப்பள்ளியாக மாறியது. கி. பி. 1920- ஆம் ஆண்டு கோடைக்கானலுக்கு வந்த வெலிங்க்டன் சீமாட்டி, இப்பள்ளிக்கான இரட்டை மாடிக் கட்டிடம் ஒன்றுக்குக் கால்கோள் இட்டார். ஒரு இலட்சம் ரூபாய் செலவில் இக்கட்டிடம் கட்டப்பட்டது. 'கிண்டர் கார்டன்' வகுப்பிலிருந்து, சீனியர் கேம்பிரிட்ஜ் வகுப்பு வரை, இக்கட்டிடத்தில் நடைபெற்றன.

மாணவிகளுக்கு பள்ளியிறுதி வகுப்புவரை கற்பிக்கபடுவதோடு, டிரினிடி கல்லூரி இசைத் தேர்வுக்கும் பயிற்சி பெறுகின்றனர். கோடை நாட்களில் இப்பள்ளியில் நடைபெறும் ஆண்டு விழா குறிப்பிடத்தக்கது.

குறிப்புகள்
-----------

1. 1 2  "தமிழகத்தில் குறிஞ்சி வளம், நூல், கவிஞர் முருகு சுந்தரம், பக்கம், 203-268". பழனியப்பா பிரதர்ஸ். 17 நவம்பர் 2020 அன்று பார்க்கப்பட்டது.
**நோக்கு** கொழும்பிலிருந்து 1970ம் ஆண்டில் வெளிவந்த ஒரு கவிதை இதழாகும். இதன் முதல் இதழ் 1970ம் ஆண்டு ஏப்ரல் மாதத்தில் வெளிவந்தது. இதன் தனிப்பிரதி விலை 1.25 சதமாகும். மொத்தம் 32 பக்கங்களைக் கொண்டிருந்தது.

பணிக்கூற்று
-----------

* புதுமைப்பா ஏடு

வெளியீடு
--------

செய்யுத் கள வெளியீடு 149/3 காலி வீதி, கொழும்பு 04

தொகுப்பாளர்கள்
--------------

* இ.ரத்தினம்
* இ. முருகையன்

நோக்கம்
-------

முதல் இதழில் இவ்விதழின் நோக்கம் பற்றி இ. முருகையன் பின்வருமாறு குறிப்பிட்டிருந்தார். "இன்று நம்மிடையே பல்வேறுபட்ட கருத்துகளை பார்க்கின்றோம். எழுதத் தொடங்கி முயன்று முன்னேறிக் கொண்டிருக்கும் கவிஞர்கள் ஒரு வகை. அவ்வாறு முன்னேறி குறிப்பிட்ட தரத்தில் ஏறிவிட்டோம் என்ற நினைப்போடு இடையிடையே கவிதைகளை எழுதியும் வெளியிட்டும் வருவோர் மற்றொரு வகையினர். ஈழம் தமிழகம் உலகம் என விரிந்து செல்லும் நோக்கு விசாலத்துடன் கவிதைக் களங்களின் எல்லைகளைத் தொட்டி அப்பாற் செல்ல முயலும் கலைமுகத்து முனைவர்கள் வேறும் சிலர். இவ்வாறாக சகலரையும் அரவணைத்து முன்செல்லும் நோக்கமுடையது நமது பா ஏடு" எனக் குறிப்பிட்டிருந்தார்.

உள்ளடக்கம்
----------

இதில் பல தரப்பிலான கவிதைகள் இடம்பெற்றிருந்தன.
வானொலிப் பெட்டி கேட்கும் பழக்கம்கொண்ட முதியவரைப் பின்னணியாகக் கொண்டு உருவாக்கப்பட்ட **ரேடியோ பெட்டி, திரைப்படம்** கொரியாவின் பிரபலமான பூசான் திரைப்பட விழாவில் போட்டியிட தேர்வுசெய்யப்பட்டுள்ளது. சரியாகக் காது கேட்காத ஒரு முதியவர் பழைய வானொலிப் பெட்டியை சத்தமாக வைத்துக் கேட்பதும், அதனால் வீட்டில் ஏற்படும் பிரச்சனைகளுமே இந்தப் படத்தில் விளக்கப்பட்டுள்ளது. முதியவர்களின் உளவியல் ரீதியான பிரச்சினையை விளக்கும் திரைப்படமாகும்.

*ரேடியோ பெட்டி* திரைப்படம், பூசான் திரைப்பட விழாவில் முதன் முதலாகப் போட்டிக்கெனத் தேர்வுசெய்யப்பட்டிருக்கும் தமிழ்த் திரைப்படமாகும்

**ரேடியோ பெட்டி, திரைப்படம்** 83 நிமிடங்கள் ஓடக் கூடியது. இப்படத்தில் லட்சுமணன், டி.வி.வி.ராமானுஜம், ஷோபனா மோகன், நிவாஸ் ஆதித்தன் மற்றும் பலர் நடித்திருக்கிறார்கள். சரவண நடராஜன் ஒளிப்பதிவு செய்திருக்கிறார். ரிச்சர்ட் போர்டு இசையமைத்துள்ளார். தயாரிப்பு நிர்வாகத்தை சுரேஷ் செல்வராஜன் கவனித்துள்ளார். இப்படத்தை எழுதி அரி விசுவநாத் எழுதி, இயக்கியுள்ளார்.

மேற்கோள்கள்
-----------

1. ↑  பூசான் திரைப்பட விழாவில் போட்டியிடும் "ரேடியோ பெட்டி"
2. ↑  "தென் கொரியா திரைப்பட விழாவில் ரேடியோ பெட்டி". 2016-03-04 அன்று மூலம் பரணிடப்பட்டது. 2015-09-18 அன்று பார்க்கப்பட்டது.
3. ↑  பூஸான் திரைப்பட விழாவுக்குத் தேர்வாகியுள்ள 'ரேடியோ பெட்டி' தமிழ்ப் படத்தின் டிரெய்லர்!
**மகுனி சரண் தாசு** (*Maguni Charan Das*) ஒடிசாவின் பாரம்பரிய நடன வடிவமான கோட்டிபுவாவின் இந்திய பாரம்பரிய நடனக் கலைஞர் ஆவார்.

வாழ்க்கை
--------

இவர், *தசபுஜா கோதிபுவா ஒடிசி நிருத்ய பரிசத்* என்ற கோட்டிபுவா நடனப் பள்ளியின் நிறுவனர் ஆவார். அங்கு கலை வடிவம் பாரம்பரிய குருகுல முறையில் கற்பிக்கப்படுகிறது.  இந்திய மாநிலமான ஒடிசாவின் பூரி மாவட்டத்திலுள்ள இரகுராஜ்பூரில் பிறந்த இவர், ஒடிசியின் பாரம்பரிய நடன வடிவத்தின் முன்னோடியாக பரவலாகக் கருதப்படும் கோட்டிபுவா பாரம்பரியத்தின் மறுமலர்ச்சிக்கு பங்களித்ததாக அறியப்படுகிறது. இவரது நடண பாணி கோட்டிபுவாவின் இரகுராஜ்பூர் கரானா என்று அறியப்படுகிறது  மேலும் இவரது பள்ளி மாணவர்களின் கல்விக் கல்வியை கவனித்துக்கொள்வதன் மூலம் நடனத் துறையில் பயிற்சி அளிக்கிறது. இவர் ஒடிசா சங்கீத நாடக அகாதமி விருது மற்றும் துளசி விருது பெற்றவர்.  கோதிபுவா நடனத்திற்கான இவரது பங்களிப்புகளுக்காக இந்திய அரசாங்கம் 2004-ஆம் ஆண்டில் இந்தியக் குடிமக்களின் நான்காவது உயரிய பத்மசிறீ விருதை இவருக்கு வழங்கியது.

இறப்பு
------

தாசு 5 திசம்பர் 2008 அன்று இறந்தார்.

இதனையும் பார்க்கவும்
--------------------

* கோட்டிபுவா

* இந்தியா வலைவாசல்

சான்றுகள்
---------

1. 1 2 3  "God's Little Dancers: The Gotipua Tradition of Odisha". Craft Revival. 2015. நவம்பர் 24, 2015 அன்று மூலம் பரணிடப்பட்டது. November 23, 2015 அன்று பார்க்கப்பட்டது.
2. ↑  "Bold Troupers of a Folksy Dance Cult". Indian Express. 13 December 2014. November 23, 2015 அன்று பார்க்கப்பட்டது.
3. ↑  "Padma Awards" (PDF). Ministry of Home Affairs, Government of India. 2015. October 15, 2015 அன்று மூலம் (PDF) பரணிடப்பட்டது. July 21, 2015 அன்று பார்க்கப்பட்டது.
4. ↑  "Eminent dancer Guru Maguni Charan Das dies". Orissa Diary. 5 December 2008. 24 November 2015 அன்று மூலம் பரணிடப்பட்டது. November 23, 2015 அன்று பார்க்கப்பட்டது.
**முத்து குளிக்க வாரீயளா** (*Muthu Kulikka Vaarieyala*) என்பது சந்திர குமாரின் கதைக்கு, திரைக்கதை அமைத்து கே. எஸ். ரவிக்குமார் எழுதி இயக்கிய 1995 ஆண்டைய இந்திய தமிழ் காதல் நகைச்சுவைத் திரைப்படம் ஆகும். இப்படத்தில் குஷ்பூ, விக்னேஷ், சங்கவி ஆகியோர் நடித்துள்ளனர். இது 10, மார்ச், 1995 அன்று வெளியானது.

கதை
---

செல்லப்பா என்ற கிராமவாசி, கல்வி முடிந்து தனது கிராமத்திற்குத் திரும்பி, தனது பக்கத்து வீட்டு சுந்தரியைக் காதலிக்கிறான். அளது தந்தை, பஞ்சாயத்து தலைவர். இவர்களின் காதல் விவகாரம் யாருக்காவது தெரித்தால் அவளை சுடுவதாக அச்சுறுத்துகிறார். ராஜா என்பவர் இராணுவத்தில் பணியாற்றுவதால் அவரது நிலத்தை தான் கவனித்து வரும் நிலையில் ராஜாவுக்கே சுந்தரியை திருமணம் செய்துவைக்க வேண்டும் என்று அவர் விரும்புகிறார்.

நடிகர்கள்
---------

* மூளை குழம்பிய பெண்ணாக குஷ்பூ
* செல்லப்பாவாக விக்னேஷ்
* சுந்தரியாக சங்கவி
* பஞ்சாயத்து தலைவராக வினு சக்ரவர்த்தி
* விசித்ரா ஒரு கிராமத்து அழகி
* ராஜாவாக கே. எஸ். ரவிக்குமார்

தயாரிப்பு
---------

*முத்து குளிக்க வாரீயாளா* படமானது சந்திர குமாரின் கதையை அடிப்படையாக கொண்டது. இக்கதைக்கு கே. எஸ். ரவிக்குமார் திரைக்கதை, உரையாடல் எழுதி இயக்கியுள்ளார். திருமூர்த்தி பிலிம்ஸ் பதாகையில் வி. கிரி தயாரித்த இப்படத்திற்கு அசோக் ராஜன் ஒளிப்பதிவு செய்துள்ளார். கே. தனிகாச்சலம் படத்தொகுப்பு செய்துள்ளார். இப்படத்திற்கு சேரன் உதவி இயக்குநராக இருந்துள்ளார்.

இசை
---

படத்திற்கு சௌந்தர்யன் இசையமைக்க, பாடல் வரிகள் காளிதாசன் எழுதியுள்ளார்.

வெளியீடும், வரவேற்பும்
----------------------

*முத்து குளிக்க வாரீயாளா* 10 மார்ச் 1995 அன்று வெளியிடப்பட்டது. *நியூ ஸ்ட்ரெய்ட்ஸ் டைம்ஸின்* கே. விஜின் எழுதியபோது, "உண்மையில் பெரிய நட்சத்திரங்கள் இல்லாத போதிலும், ரவிக்குமார் பார்வையாளர்களை அவர்களின் இருக்கையில் கட்டிப்போட்டு நிர்வகிக்கிறார். இதற்காக அவரது திறமைகளுக்கு ஒரு மரியாதை. "

குறிப்புகள்
-----------

1. ↑  ""ஆமாம்... கிளாமர்தான் என் ப்ளஸ்னு நிறைய விஜய் படங்கள்ல கமிட் பண்ணாங்க!" – சங்கவி". *ஆனந்த விகடன்*. 24 March 2018. 25 November 2020 அன்று மூலதளத்திலிருந்து பரணிடப்பட்டது எடுக்கப்பட்டது. 25 November 2020 அன்று பார்க்கப்பட்டது.
2. ↑  "பாட்டு பாட சொன்ன வாத்தியார்!". *தினமலர்*. Nellai. 21 February 2016. 25 November 2020 அன்று மூலதளத்திலிருந்து பரணிடப்பட்டது எடுக்கப்பட்டது. 25 November 2020 அன்று பார்க்கப்பட்டது.
3. ↑  "Muthukulikka Vaariyala (1995)". *Screen4screen*. 25 November 2020 அன்று மூலதளத்திலிருந்து பரணிடப்பட்டது எடுக்கப்பட்டது. 25 November 2020 அன்று பார்க்கப்பட்டது.

வெளி இணைப்புகள்
---------------

* இணையதள திரைப்பட தரவுத்தளத்தில் *முத்து குளிக்க வாரீயளா*
* *முத்து குளிக்க வாரீயளா*  at "Complete Index to World Film
**பார்கவி தங்கப்பன்** (*Bhargavi Thankappan*) (பிறப்பு 1942) இந்தியப் பொதுவுடைமைக் கட்சியின் இந்திய அரசியல்வாதி ஆவார். இவர் 8வது கேரள சட்டமன்றத்தின் துணை சபாநாயகராக இருந்தார்.

ஆரம்ப கால வாழ்க்கை
------------------

பார்கவி 1942 ஆம் ஆண்டு சூலை 24 அன்று அடூரில் கே.ஈஸ்வரன் மற்றும் அவரது மனைவி கே.குட்டிக்கு மகனாகப் பிறந்தார். கொல்லத்தில் உள்ள ஸ்ரீ நாராயணா கல்லூரியில் வணிகவியலில் முதுகலைப் பட்டம் பெற்றார்.

தொழில்
------

பார்கவி 1968 ஆம் ஆண்டில் இரப்பர் வாரியத்தில் சிறிது காலம் பணிபுரிந்தார், அதற்கு முன்பு 1971 வரை கேரள மாநில மின்சார வாரியத்தில் பணியாற்றினார். நெடுவத்தூர் தொகுதியில் இந்தியப் பொதுவுடைமைக் கட்சியின் (சிபிஐ) வேட்பாளராக முதல்முறையாக கேரள சட்டமன்றத்தில் நுழைந்தார். பின்னர், அவர் 1971 ஆம் ஆண்டு இந்திய பொதுத் தேர்தலில் தாழ்த்தப்பட்ட வகுப்பினருக்காக ஒதுக்கப்பட்ட அடூரில் இருந்து வெற்றி பெற்றார். இவர் 6, 7, 8 மற்றும் 10வது கேரள சட்டமன்றங்களில் கிளிமானூரை பிரதிநிதித்துவப்படுத்தினார். 1987 முதல் 1991 வரை 8வது சட்டசபைக்கு துணை சபாநாயகராக இருந்தார். இவர் இந்தியப் பொதுவுடைமைக் கட்சியின் மாநில மற்றும் தேசியக் குழும உறுப்பினராகவும் உள்ளார்.

2002 ஆம் ஆண்டில், நீதிபதி மோகன் குமார் கமிஷன் தனது தொழிலை அரசாங்க தலையீடு இல்லாமல் சுமூகமாக நடத்துவதற்காக ஒரு மதுபான ஒப்பந்தக்காரரிடம் லஞ்சம் வாங்கியதைக் கண்டறிந்ததை அடுத்து, பார்கவியை கட்சியிலிருந்து வெளியேற்றியது. ஐந்து ஆண்டுகளுக்குப் பிறகு, ஊழல் தடுப்பு கண்காணிப்பு சிறப்பு நீதிமன்றம் ஆதாரம் இல்லாததால் இவரை விடுவித்தது.

தனிப்பட்ட வாழ்க்கை
------------------

பார்கவி 29 ஜூன் 1967 இல் ஏ.கே.தங்கப்பனை மணந்தார். இவர்களுக்கு ஒரு மகன் மற்றும் இரண்டு மகள்கள் உள்ளனர்.

மேற்கோள்கள்
-----------

1. ↑  "Members Bioprofile: Thankappan, Shrimati Bhargavi". மக்களவை (இந்தியா). 27 November 2017 அன்று பார்க்கப்பட்டது.
2. 1 2  "Bhargavi Thankappan". Kerala Legislative Assembly. 27 November 2017 அன்று பார்க்கப்பட்டது.
3. ↑  Devasia, T.K. (1 December 2002). "CPI expels Kerala legislators for taking bribe". *Rediff.com*. 27 November 2017 அன்று பார்க்கப்பட்டது.
4. ↑  "Bhargavi Thankappan, former ADM acquitted". *தி இந்து*. 18 December 2005. .
**இரேசிமிக் அமிலம்** *(racemic acid)* ஒளியியல் செயலற்ற அல்லது இரெசிமிக் வடிவமாகிய டார்ட்டாாிக அமிலத்தின் பழைய பெயா் ஆகும். இது இரண்டு ஆடி உருவ மாற்றியங்கள் (இனன்சியோமா்) சம அளவில் கலந்தால் கிடைக்கும். இது எதிரெதிா் திசையில் அமையும் ஒளியியல் செயல்பாட்டினைக் கொண்டுள்ளது.

இதன் சோடியம் - அம்மோனியம் உப்பு சுழிமாய்க் கலவையில் இயல்பற்றது. இதைப் படிகமாக்கலின்போது இரண்டு வகையான படிகங்களாகப் பிாிக்கலாம். ஒவ்வொன்றும் ஒரு மாற்றியத்தைக் கொண்டிருக்கும். இதன் மூலக்கூறின் புறவெளி அமைப்பு ஆடிப் பாவையின்9பிம்பம்) மேற்பொருந்துவதாக உள்ளது. இந்தப் பண்பினாலேயே உலூயிசு பாசுட்டியரால் படிகங்களை பொறுக்கி எடுத்து அந்த ஈருரு மாற்றியங்களைப் பிாிக்க முடிந்தது.

பாசுட்டியா் ஓர்வின் ஒரு நவீன வழிமுறையில் படிகங்கள் தயாாித்தல் மிகவும் புத்துயிரூட்டுவதாக இல்லை என்று நிறுவப்பட்டது. படிகங்கள் சிதைந்தன, ஆனால் அவா்கள் கண் பாா்வையினால் (நுண்ணோக்கி இல்லாமல்) ஆய்வு செய்ய போதுமானதாகவே இருந்தது.

மேலும் காண்க
------------

டார்ட்டாரிக அமிலம்

மேற்கோள்கள்
-----------

### மேலும் படிக்க

1.George B. Kauffman & Robin Myers (1998). "Pasteur's Resolution of Racemic Acid: A Sesquicentennial Retrospect and a New Translation" (PDF). The Chemical Educator. 3. doi:10.1007/s00897980257a.
2. Yoshito Tobe (2003). "The reexamination of Pasteur's experiment in Japan" (PDF). Mendeleev Communications Electronic Version (3). doi:10.1070/MC2003v013n03ABEH001803. Archived from the original (PDF) on August 31, 2005.
3. Masao Nakazaki (1979). "Morphology of sodium ammonium tartrate: Pasteur's spontaneous resolution and its reexamination". Kagaku no Ryoiki. 33: 951–962.

வெளி இணைப்புகள்
---------------

விக்கிமீடியா பொதுவகத்தில்,  
 ***Tartaric acid***   
என்பதின் ஊடகங்கள் உள்ளன. 

* PDB file for MSE பரணிடப்பட்டது 2018-09-20 at the வந்தவழி இயந்திரம்

|  |  |
| --- | --- |
| ஆளுமைக் கட்டுப்பாடு: தேசிய இதை விக்கித்தரவில் தொகுக்கவும் | 
* France
* BnF data
* ஜெர்மனி
* Israel
* United States
* Latvia
* செக் குடியரசு

 |
**மகேந்தர் சிங்** (*Mahender Singh*) (பிறப்பு 22 பிப்ரவரி 1950) ஓர் இந்திய அரசியல்வாதி ஆவார். இவர் பாரதீய ஜனதா கட்சியின் உறுப்பினராக இருந்தார். சிங், மண்டி மாவட்டத்தில் உள்ள தரம்பூர் தொகுதியில் இருந்து இமாச்சலப் பிரதேச சட்டமன்ற உறுப்பினராக உள்ளார். இவர் நீர்ப்பாசனம் மற்றும் பொது சுகாதாரம், தோட்டக்கலை மற்றும் சைனிக் நலம் போன்ற துறைகளைத் தனது பொறுப்பில் வைத்திருக்கிறார்.

ஆரம்ப கால வாழ்க்கை
------------------

இவர் மறைந்த ஸ்ரீ பாலி ராமின் மகன். அவர் சஞ்சியாரில் (ரிச்லி) பிறந்தார். இவர் மெரட் பல்கலைக்கழகத்தில் பயின்றார். இவர் பர்மிளா தேவியை மணந்தார். இந்த தம்பதிக்கு ஒரு மகன் மற்றும் இரண்டு மகள்கள் உள்ளனர்.

ஆரம்பத்தில், இவர் கோவில்களைக் கட்டுவதில் ஈடுபாடுடையவராகவும், ஏழைகளுக்கு திருமணம் செய்ய உதவுபராகவும் இருந்தார். 1969 ஆம் ஆண்டு சனவரி 15 ஆம் நாள் டோக்ரா படைப்பிரிவில் சேர்ந்தார். இவர் 1971 ஆம் ஆண்டில் நடந்த இந்திய-பாக்கிஸ்தான் போரில் பங்கேற்றார். 1973-ஆம் ஆண்டில் படைப்பிரிவிலிருந்து வெளியேறினார்.

தொழில்
------

இவர் 1990 ஆம் ஆண்டு பிப்ரவரியில் மாநில சட்டமன்றத்திற்கு சுயேட்சையாக தேர்ந்தெடுக்கப்பட்டார். 1993 ஆம் ஆண்டில் இந்திய தேசிய காங்கிரசின் சார்பிலும், 1998 ஆம் ஆண்டில் எச் வி சி சார்பிலும், 2003 ஆம் ஆண்டில் லோக் தந்திரிக் மோர்ச்சா சார்பிலும், 2007 ஆம் ஆண்டில் பாரதிய ஜனதா கட்சி சார்பிலும் போட்டியிட்டு மீண்டும் தேர்ந்தெடுக்கப்பட்டார்.

இவர் 1997 முதல் 2002 வரை எச்விசியின் துணைத் தலைவராக பணியாற்றினார்; 2003 முதல் 2004 வரை லோக் தந்திரிக் மோர்ச்சாவின் தலைவராக இருந்தார்; 1998 முதல் 2000 வரை ஊரக வளர்ச்சி, பஞ்சாயத்து ராஜ், பொதுப்பணித்துறை, மற்றும் கலால் & வரித்துறை அமைச்சராகவும், மதிப்பீட்டுக் குழு தலைவராகவும் மற்றும் பல்வேறு அவைக் குழுக்களின் உறுப்பினராகவும் பணிபுரிந்துள்ளார். இவர் 9 சூலை 2009 முதல் டிசம்பர் 2012 வரை போக்குவரத்துத் துறை அமைச்சராக பணியாற்றினார். அவர் 2012 ஆம் ஆண்டில் ஆறாவது முறையாக மாநில சட்டமன்றத்திற்கு தேர்ந்தெடுக்கப்பட்டார். டிசம்பர் 2017 இல் மீண்டும் தேர்ந்தெடுக்கப்பட்டார்.

மேற்கோள்கள்
-----------

1. ↑  "BJP to prepare chargesheet against Congress govt in Himachal - Times of India".
2. ↑  "Asset comparison of Mahender Singh (BJP): Dharampur in Himachal Pradesh 2012". *myneta.info*.
3. ↑  "Opposition to submit charge sheet against 'corrupt' Congress on december 25 - Times of India".
4. ↑  "Archived copy". 13 January 2006 அன்று மூலம் பரணிடப்பட்டது. 22 March 2020 அன்று பார்க்கப்பட்டது.CS1 maint: archived copy as title (link)
5. ↑  "HOME | eVidhan- Himachal Pradesh". Hpvidhansabha.nic.in. 2011-07-20 அன்று மூலம் பரணிடப்பட்டது. 2018-07-26 அன்று பார்க்கப்பட்டது.
**சனநாயகத் தேசியக் கூட்டணி** (*Democratic National Alliance*) என்பது இலங்கையில் நடப்பில் உள்ள ஒரு அரசியல் கட்சிகளின் கூட்டணி ஆகும். இக்கூட்டணி இளைப்பாறிய ஜெனரல் சரத் பொன்சேகாவின் தலைமையில் உருவாக்கப்பட்டு 2010 நாடாளுமன்றத் தேர்தலில் போட்டியிட்டது. இக்கூட்டமைப்பில் பின்வரும் அரசியல் கட்சிகள் அங்கம் வகிக்கின்றன

* மக்கள் விடுதலை முன்னணி (ஜேவிபி)
* சனநாயகத் தேசிய முன்னணி
* சனநாயக ஐக்கிய தேசிய முன்னணி
* மக்கள் தமிழ் காங்கிரஸ்
* முஸ்லிம் அமைப்பின் குரல்

2010 மார்ச் மாதத்தில் ருகுணு மக்கள் கட்சி இக்கூட்டணியில் இருந்து விலகி ஐக்கிய மக்கள் சுதந்திரக் கூட்டணியில் இணைந்தது. நவ சிகல உறுமய என்ற கட்சி 2010 நவம்பரில் இக்கூட்டமைப்பில் இருந்து விலக்கப்பட்டது. சனநாயகத் தேசியக் கூட்டணி தனிக் கட்சியாக தேர்தல் திணைக்களத்தால் அங்கீகரிக்கப்படவில்லை. இதற்கான விண்ணப்பம் 2011 சனவரியில் நிராகரிக்கப்பட்டது.

2010 பொதுத் தேர்தல்
-------------------

2010 தேர்தலில் இக்கூட்டணி தேசிய ரீதியாக 5% இற்கும் சற்று அதிக வாக்குகளைப் பெற்று 225 இருக்கைகளைக் கொண்ட நாடாளுமன்றத்தில் ஏழு இடங்களை மட்டுமே கைப்பற்றியது. இது 2010 அரசுத்தலைவர் தேர்தலில் பொன்சேகா பெற்ற 40% வாக்குகளை விட மிகக் குறைவானதாகும். அப்போது அவருக்கு முக்கிய எதிர்க்கட்சிகளான ஐக்கிய தேசியக் கட்சி, தமிழ்த் தேசியக் கூட்டமைப்பு போன்றவை ஆதரவளித்திருந்தன. 2010 நாடாளுமன்றத் தேர்தலில் சரத் பொன்சேகா, அர்ஜுன றணதுங்க, தொழிலதிபர் டெரின் அலஸ் , மற்றும் மக்கள் விடுதலை முன்னணியின் நால்வரும் தேர்ந்தெடுக்கப்பட்டனர். பொன்சேகா இராணுவ நீதிமன்றத்தால் கைது செய்யப்பட்டதை அடுத்து அவர் தனது நாடாளுமன்ற உறுப்பினர் பதவியை 2010 அக்டோபர் 7 இல் இழந்தார். இவருக்குப் பதிலாக ஜயந்த கேட்டகொட 2011 மார்ச் 8 இல் நாடாளுமன்ற உறுப்பினராக நியமிக்கப்பட்டார்.

மேற்கோள்கள்
-----------

1. ↑
**தெரழுதூர் நல்லமாரியம்மன் கோயில்** தமிழ்நாட்டில் நாகப்பட்டினம் மாவட்டம், தெரழுதூர் என்னும் ஊரில் அமைந்துள்ள அம்மன் கோயிலாகும்.

வரலாறு
------

இக்கோயில் பத்தொன்பதாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் நல்லமாரியம்மன் சன்னதியும், பெரியாச்சி காத்தவராயன் கழுவடையான் முனீஸ்வரர் மதுரை வீரன் உபசன்னதியும் உள்ளன. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

பூசைகள்
-------

இக்கோயிலில் காமிகாகம முறைப்படி நான்கு காலப் பூசைகள் நடக்கின்றன. சித்திரை மாதம் 3 நாள் சித்திரை பெருவிழா முக்கிய திருவிழாவாக நடைபெறுகிறது. ஆவணி மாதம் ஆவணி கடை ஞாயிறு திருவிழாவாக நடைபெறுகிறது. சித்திரை மாதம் தேரோட்டம் நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**முத்து வயிரவநாத சேதுபதி** என்பவர் இராமநாதபுரம் சமஸ்தான மன்னராவார். இவர் இரகுநாத கிழவன் சேதுபதிக்கு அடுத்து ஆட்சிக்கு வந்தவராவார். இவர் ரெகுநாத கிழவன் சேதுபதியின் தங்கை மகனான திருஉத்திரகோச மங்கை கடம்பத்தேவர் என்பவரின் மகனாவார்.

இரகுநாத கிழவன் சேதுபதி மன்னருக்கு *ரணசிங்கத் தேவர்*, *பவானிசங்கரத் தேவர்* என்ற இரு ஆண் மக்கள் இருந்தனர் என அறியப்படுகிறது. கி.பி. 1702ல் சேதுபதி மன்னருக்கும் மதுரை அரசி இராணி மங்கம்மாவிற்கும் ஏற்பட்டப் போரில் ரணசிங்கத் தேவர் வீரமரணம் அடைந்தார் என்றும் தெரியவருகிறது. அடுத்த மகனான பவானிசங்கரத்தேவர் சேதுபதி மன்னருக்கும் செம்பிநாட்டு மறக்குல பெண்மணிக்கும் பிறக்காதவர் என்பதால், இராமநாதபுரம் அரண்மனை மரபின்படி அவரது அரசு உரிமை மறுக்கப்பட்டது.

இதையடுத்து ரெகுநாத கிழவன் சேதுபதியின் தங்கையின் பெயரனான முத்துவயிரவநாத சேதுபதி இராமநாதபுரம் மன்னராகத் தேர்வு செய்யப்பட்டார். கி.பி. 1713 வரை ஆட்சி செய்த இவரது ஆட்சிக் காலத்தை குறிக்கும் இரண்டு செப்பேடுகள் கிடைத்துள்ளன. முதலாவது செப்பேடானது கி.பி. 1710ல் செவ்விருக்கை நாட்டு அழகன் குளத்தை அடுத்து பின்னாணியாரேந்தல் ஊரினை அழகன்குளம் மூர்த்தி மடத்துக்கு வழங்கியது குறித்தது. இரண்டாவதாக கி.பி. 1711ல் இராமாயண பிரசங்க சேவையினைப் பாராட்டி மேலச்செல்வனுர் சர்க்கரைப் புலவருக்கு உளக்குடி, கோடாகுடி என்ற இரண்டு ஊர்களை வழங்கியது குறித்தது ஆகும். ஆனால் இவரது ஆட்சியானது நீண்டகாலம் தொடராமல் போனது. என்ன காரணத்தினால் இவரது ஆட்சி மேலும் தொடரவில்லை என்பதை அறிந்து கொள்வதற்கான ஆவணங்கள் கிடைக்கப்பெறவில்லை. சேதுபதி மன்னர்களது பல வரலாறுகளில் கிழவன் ரெகுநாத சேதுபதியை அடுத்து கி.பி. 1710-ல் முத்து விஜய ரகுநாத சேதுபதி சேதுநாட்டு மன்னரானார் என்ற செய்தி கொடுக்கப்பட்டுள்ளது. இவரைப் பற்றிக் குறிப்பிடப்படவில்லை.

மேற்கோள்கள்
-----------

1. ↑  முத்து வயிரவநாத சேதுபதி (2003). *சேதுபதி மன்னர் வரலாறு*. இராமநாதபுரம்: சர்மிளா பதிப்பகம். பக். 51. .
**மகுவா முகர்ஜி** (*Mahua Mukherjee* ) இந்திய பாரம்பரிய நடன வடிவமான கௌடிய நிருத்யா‎ என்ற நடனத்தில் நிபுணராவார். இரவீந்திர பாரதி பல்கலைக்கழகத்தில் ஆராய்ச்சியாளராகவும் ஆசிரியராகவும் அதன் நுண்கலை பீடத்தின் தலைவராகவும் உள்ளார். தனது கணவர் அமிதவ முகர்ஜியுடன் சேர்ந்து, 1980-களிலிருந்து தனது வாழ்க்கையின் மூலம் நடன பாணியை புதுப்பித்து வருகிறார். அமெரிக்காவின் ஓக்லஹோமா பல்கலைக்கழகத்தில் வருகை தரும் பேராசிரியராக நிகழ்ச்சிகள் மற்றும் விரிவுரைகளையும் வழங்கியுள்ளார். இவர் பிரதீந்திரநாத், சசி மகதோ, நரோத்தம் சன்யால், கம்பீர் சிங் முதா, முகுந்த் தாஸ் பட்டாச்சார்யா போன்ற பயிற்சியாளர்களிடம் சாவ், நச்னி, குசான் மற்றும் கீர்த்தனியா மரபுகளின் நடனங்களைக் கற்றுள்ளார்.

முகர்ஜி கௌடியா நிருத்ய பாரதி மற்றும் மித்ராயன் ஆகிய நிறுவனங்களின் இயக்குநராகவும் உள்ளார். தாவரவியலில் முனைவரான இவர் ஆரம்பத்தில் பரத நாட்டியத்திலும் பயிற்சி எடுத்தார். நைஜீரிய எழுத்தாளர் தனுரே ஓஜைடே எழுதிய *"தி பியூட்டி ஐ ஹேவ் சீன்: எ ட்ரைலோஜி"* என்ற தொகுப்பில் வெளியிடப்பட்ட ஒரு கவிதையிலும் இவர் இடம் பெற்றுள்ளார். இந்தியத் திரைப்படப் பிரிவு உருவாக்கிய *கீத்மய் தன்மய் - டிரான்ஸ் இன் மோஷன்* என்ற ஆவணப்படத்திலும் நடித்துள்ளார்.

புத்தகங்கள்
-----------

இவர் வங்காளப் பாரம்பரிய நடனமான, கௌடியா நிருத்யா என்ற நடன மரபைப் பற்றி நூல் ஒன்றை எழுதியுள்ளார். இது கொல்கத்தாவில் உள்ள ஆசிய சமூகம் என்ற அமைப்பின் மூலம் வெளியிடப்பட்டது

சான்றுகள்
---------

1. ↑  Foster, S. (2009-06-10) (in en). *Worlding Dance*. Springer. பன்னாட்டுத் தரப்புத்தக எண்:9780230236844. .
2. ↑  Bharatram, Kumudha (9 April 2011). "Dance of the ancients". *தி இந்து*.. பார்த்த நாள்: 7 January 2014.
3. ↑  Alom, Zahangir (11 November 2013). "Of euphoria and grace in dancing devotion". *The Daily Star (Bangladesh)*.. பார்த்த நாள்: 7 January 2014.
4. ↑  Parul (7 June 2013). "Summer players". *Indian Express*.. பார்த்த நாள்: 7 January 2014.
5. ↑  Alom, Zahangir (25 March 2012). "Presentation of Navarasa through dance". *The Daily Star (Bangladesh)*.. பார்த்த நாள்: 7 January 2014.
6. ↑  Rajan, Anjana (26 December 2006). "The wheel has come full circle". *தி இந்து*. Archived from the original on 8 நவம்பர் 2012.. பார்த்த நாள்: 7 January 2014.
7. ↑  Tanure Ojaide (2010). *The Beauty I Have Seen: A Trilogy*. African Books Collective. பக். 88. பன்னாட்டுத் தரப்புத்தக எண்:978-9788422297. .
8. ↑  "Trance in Motion : Short film by Films Division". Gadurr Media, YouTube. 7 January 2013 அன்று பார்க்கப்பட்டது.
9. ↑  Mukherjee, Mahua (2000) (in bn). *Gaudiya Nritya*. Kolkata: The Asiatic Society.
'சூ-சா-சயே(추사체)' எனும் தனது பாணியில் கிம் யுங்-ஃஈ எழுதிய அணியெழுத்து
ஃஆன் ஃஓவின் ஃஅஞ்சா அணியெழுத்து; தலைப்பு "யேயங்கிரியூ யியோயங் சியோசெப்"
**கொரிய அணியெழுத்து** என்பது ஃஆங்குல் அல்லது ஃஅஞ்சா எனும் இருவகைக் கொரிய மரபு அணியெழுத்துகளையும் உள்ளடக்கும். இவை முறையே கொரிய நெடுங்கணக்கு எழுத்துகளாலும் சீன எழுத்துருக்களாலும் ஆனவை ஆகும். ஃஆங்குல் வட்ட வளைவுள்ள கோண எழுத்துகளை அறிமுகப்படுத்தியது.

வரலாறு
------

சீன எழுத்துருக்கள் கி.பி 2 ஆம், 3 ஆம் நூற்றாண்டுகளில் கொரியாவில் புத்தமதப் பரவலால் அறிமுகப்படுத்தப் பட்டுவிட்டது. ஒருங்கிணைந்த சில்லா காலத்தில் வளர்ந்தோங்கிய தாங் பேரரசுப் பண்பாடும் சீன அணிஎழுத்துகளும்பால் இருந்த ஆர்வத்தால் 8 ஆம் நூற்றாண்டு சார்ந்த கிம் சயேங் என்பவர் வாங் சிழி நிகர்த்த அணியெழுத்துகளை உருவாக்கியதும் அவர் முதல் கொரிய அணியெழுத்து வல்லுனர் ஆனார். கவிஞர் சோயே சிவான் என்பவரும் அவரது அணியெழுத்துகளுக்காகப் பெயர்பெற்றார். இவரது அணியெழுத்துகளின் பதக்கூறு ஃஅயேயங் தே மாவட்டப் பாறையில் பொறிக்கப்பட்டுள்ளது.

யூ சினான், குயாங் சுன், யான் ழென்கிங் போன்ற தொடக்க கால அணியெழுத்து வல்லுனர்களின் கோணப் பாணி 14 ஆம் நூற்றாண்டில் மேலும் வட்டவடிவமான ழாவோ மெங்பூ பாணி அறிமுகமாகி வழக்கில் வரும்வரை தொடர்ந்து நிலவியது.தொடக்க 19 ஆம் நூற்றாண்டில் கிம் யியோங்-இயூஅல்லது கிம் யுங்-ஃஈ கொரிய அணியெழுத்துகளைப் புரட்சிகரமாக சூசா பாணியில் அதாவது அவரது புனைபெயரிலான பாணியில் உருமாற்றினார். இது, 秋史[hangul : chusa] பாணி பண்டைய சீன இலிழ்சு எழுத்துப் பாணிபாலான ஆர்வத்தால் உருவாக்கப்பட்டதாகும்.

புலமைசார் சமூக வகுப்புகள் சீன எழுத்துருக்களை பயன்படுத்தியதால், 1910–1945 வரை ஃஅஞ்சாவகை கொரிய அணியெழுத்துகள் வழக்கில் இருந்தன. கொரியா ஜப்பானிய ஆட்சியில் வந்தபோது எழுச்சிகண்ட தேசிய உணர்வு ஃஆங்குல் எழுத்துகளை மக்களிடம் பரப்பியது. எனவே ஃஆங்குல் பயன்படுத்தும் கொரிய அணியெழுத்துகள் மறுமலர்ச்சி உற்றன.

மேற்கோள்கள்
-----------

1. 1 2  "Korean calligraphy", *Encyclopedia Britannica*, 2012-08-23 அன்று பார்க்கப்பட்டது
2. ↑  Chen, Tingyou (March 3, 2011), *Chinese Calligraphy*, Cambridge University Press
3. ↑  Yi, Ki-baek (1984), *A New History of Korea*, Harvard University Press

வெளி இணைப்புகள்
---------------

* Newspaper article with visuals on Korean calligraphy பரணிடப்பட்டது 2005-04-16 at the வந்தவழி இயந்திரம்
**வனேடியோகார்ப்போலைட்டு** *(Vanadiocarpholite)*Mn+2V+3AlSi2O6(OH)4 என்ற மூலக்கூற்று வாய்ப்பாட்டால் விவரிக்கப்படும் வனேடியத்தின் சிலிக்கேட்டு வகைக் கனிமமாகும். வைக்கோல் மஞ்சள் நிறத்தில் நேர்சாய்சதுர படிகவடிவில் இது படிகமாகிறது. வனேடியம் மிகுந்திருக்கும் கார்ப்போலைட்டு வகை கனிமமாக (Mn+2Al2Si2O6(OH)4) இருப்பதால் இதை வனேடியோகார்ப்போலைட்டு என்ற பெயரால் அழைக்கிறார்கள்.

தோற்றம்
-------

முதன் முதலில். இத்தாலி நாட்டின் வடமேற்கு பகுதியில் உள்ள இலிகுரியா மண்டலத்தின் கெனோவா மாகாணத்தில் 2005 ஆம் ஆண்டு வனேடியோகார்ப்போலைட்டு கண்டறியப்பட்டது. இங்குள்ள கிராவெக்லியா பள்ளத்தாக்கில் அமைந்துள்ள மோலினெல்லோ சுரங்கத்தில் இக்கனிமம் வெட்டியெடுக்கப்படுகிறது.  மாங்கனீசு தாதுப் படிவுகளில் செர்ட்டு வகை படிவுப் பாறை புதைபடிவச் சேர்மமாக வனேடியோகார்ப்போலைட்டு கிடைக்கிறது.

வேதி இயைபு
----------

வனேடியோகார்போலைட்டில் பின்வருமாறு தனிமங்கள் சேர்ந்துள்ளன:

|  |  |  |  |  |
| --- | --- | --- | --- | --- |
| மாங்கனீசு | 15.56% | Mn | 20.09% | MnO |
| அலுமினியம் | 7.64% | Al | 14.44% | Al2O3 |
| வனேடியம் | 14.43% | V | 21.23% | V2O3 |
| சிலிக்கான் | 15.91% | Si | 34.04% | SiO2 |
| ஐதரசன் | 1.14% | H | 10.21% | H2O |
| ஆக்சிசன் | 45.32% | O |  |  |

மேற்கோள்கள்
-----------

1. 1 2 3  Vanadiocarpholite data on Webmineral.com
2. 1 2  Vanadiocarpholite on Mindat.org
Approximate frequency ranges corresponding to ultrasound, with rough guide of some applications
**மீயொலி (Ultrasound)** (இலங்கை வழக்கு: **கழியொலி**) என்பது ஒலியின் அதிர்வெண் 20,000க்கு மேற்பட்ட ஒலி அலைகளைக் குறிக்கும். மீயொலிகளை மனிதர்களால் கேட்க முடியாது. மாந்தர்கள் தம் செவியால் 20 முதல் 20,000 ஒலி அலைகள் கொண்ட ஒலியலைகளைத்தான் கேட்க இயலும்.

மீயொலி கேட்கும் திறன்
---------------------

நாய்கள், ஓங்கில் (டால்பின்), வௌவால் போன்ற சில விலங்குகள் மீயொலியைக் கேட்கும் திறன் கொண்டவை. மேலும் குழந்தைகளும் பெரியர்வகளைக் காட்டிலும் உயர் அதிவெண்கள் கொண்ட ஒலிகளைக் கேட்க வல்லவர்கள்.வௌவால் இரவு நேரங்களில் பறந்து பயணம் செய்யும் போது அது உண்டாக்கும் மீயொலிகள் பிற பொருட்களின் மீது பட்டு எதிரொலிக்கும் அளவை உணர்ந்து கொண்டே தம் திசையை நிர்ணயிக்கின்றன.

மீயொலிகளின் பயன்கள்
-------------------

An ultrasound examination in East Germany, 1990
மீயொலிகள் நீர்மப்பொருள் வழி சென்று ஒரு பொருளின் மீது ஒட்டியிருக்கும் நுண்ணிய அழுக்குகளை உலுப்பி விடுவிக்க வல்லது. இதனை வேதியியலிலும், குறைக்கடத்தி மின் கருவிகள் செய்வதிலும், வேறு பல துறைகளிலும் பயன்படுத்துகிறார்கள். குறைக்கடத்தி மின் கருவிகளில், கருவியில் அலுமினியம் போன்ற மின் கம்பிகளை சிலிக்கான் சில்லோடு இணைக்க (ஒட்டுவிக்க) மீயொலிகளைப் பயன்படுத்துகின்றனர். மீயொலி அதிர்ச்சியால் அணுக்கள் அதிரும் பொழுது அணுக்கவையால் ஒட்டுதல் ஏற்படுகின்றது.
மீயொலியானது மருத்துவச் சோதனை முறைகள் பலவற்றிலும் பயன்படுத்தப்படுகின்றது. கர்ப்பம் தரித்திருக்கும் தாய்மாரின் வயிற்றில் இருக்கும் குழந்தையின் நிலையை அறிதலில் மிகவும் பயன்பாடுள்ளதாக அமைகின்றது.